Papersnake/gushiwen huggingface dataset:
赠邻家老将
杨巨源（唐代）

白首羽林郎，丁年戍朔方。阴天瞻碛落，秋日渡辽阳。

大漠寒山黑，孤城夜月黄。十年依蓐食，万里带金疮。

拂雪陈师祭，冲风立教场。箭飞琼羽合，旗动火云张。

虎翼分营势，鱼鳞拥阵行。誓心清塞色，斗血杂沙光。

战地晴辉薄，军门晓气长。寇深争暗袭，关迥勒春防。

身贱竟何诉，天高徒自伤。功成封宠将，力尽到贫乡。

雀老方悲海，鹰衰却念霜。空馀孤剑在，开匣一沾裳。
子客昆山得荐严荐严长老时道人散朗开远不
敖陶孙（宋代）

平生庾公尘，可涴通州泥。
朅来海门上，日瘦气惨凄。
春风有相导，佚我以闼闺。
前身定闻法，梦作三生猊。
悟公痴钝禅，迎客忽虎溪。
招要得半席，纸帐春缯绨。
东轩养苍云，大似开昔迷。
计程南山北，托宿东院西。
绝怜维摩休，而置法喜妻。
是身於虚空，了不碍角圭。
四大师本无，客亦何所携。
颇闻弁山隅，髯松人儿啼。
山神喝连声，已受三十篦。
岂知沩山牛，未脱靶与犁。
去来同一云，未觉道理睽。
幸忽使竹归，留与老凤棲。
鉴齿恐无对，后期当噬脐。
夜宴安乐公主宅
沈佺期（唐代）

濯龙门外主家亲，鸣凤楼中天上人。自有金杯迎甲夜，还将绮席代阳春。
次韵李参政 其十三
魏了翁（宋代）

世有傀儡棚，帐幕深遮围。衣冠巧装饰，观者迷是非。

自谓真好手，不知若为归。
入武夷寻一线天道中述事二首（行渴，得岩妪
徐渭（明代）

乞得琼浆一碗新，沿溪行尽渴生尘。
云英只在桃花下，不肯呼来见外人。
天马二首·其二
刘彻（两汉）

天马徕，从西极，涉流沙，九夷服。
天马徕，出泉水，虎脊两，化若鬼。
天马徕，历无草，径千里，循东道。
天马徕，执徐时，将摇举，谁与期？
天马徕，开远门，竦予身，逝昆仑。
天马徕，龙之媒，游阊阖，观玉台。
谢庄颜延之吟
黄裳（宋代）

千里共明月，彼此惟月知。音信虽不闻，有月难为询。

对月祇自恨，中夜还窥人。姝子想无寐，瞻望应敷陈。

既然默默得心腑，那更徐徐入庭户。因笑延之题，殁为长不归。

一息已云往，宁复为归期。稚子亦自晓，安用延之持。

希逸辨既妄，徒泄延之非。两诗寓意□□好，云海沈沈杳无耗。

红颜销尽那得闻，惟胜知之遇凶暴。
次兰皋自咏
杨公远（宋代）

生来无分对书灯，却喜逢人便眼青。
枵腹谩临求米帖，学耕频勘相牛经。
堎赠骨相身长健，磊磈襟怀鬓未星。
密掩柴扉盘膝坐，人非人是底须听。
卜算子
王炎（宋代）

腻玉染深红，艳丽难常好。已是人间祓禊时，花亦随春老。

唤起曲生来，醉赏惟宜早。此去阴晴十日间，点点沾芳草。
康上人画 其一 雪窗玩梅
凌云翰（元代）

林扃掩孤寂，落木无馀声。道人坐空山，那知岁峥嵘。

夜寒窗有雪，渐与茅屋平。不悟梅花閒，但觉鼻观清。

残经未能了，映隙窥微明。愿以第一义，于焉證无生。
咏史上·楚元王交
陈普（宋代）

荒芜新语不堪听，猛士凄凄北鄙声。
楚醴不延风雅客，诗书犹未脱秦坑。
宁退耕岩维石隆湖隐皆尝有德于余图报未能而俱下世感念存亡哭以十韵
释文珦（宋代）

吾生素无宠禄愿，自向空林灰百念。但存心地如砥平，不道人间有崖堑。

皇天幸能念无辜，脱我险难归夷涂。天定胜人乃其證，纷纷谮舌胡为乎。

四方交朋盈什百，反眼如同不相识。岂唯袖手不能援，多若苍蝇变白黑。

独有空门三老人，或未识面非交亲。奋身为余直其枉，恻隐如此宜称仁。

思欲报之苦无力，但有此心匪石席。今日同为异世人，俛仰存亡三太息。
术士醴陵丁梦荣将之舂陵有赠
乐雷发（宋代）

看尽槐花卖卜人，窊尊且认旧碑文。
只今世上无清惠，却恐元郎解笑君。
露筋贞女庙
王令（宋代）

待夫以死如知命，信己轻生可谓贞。
指尔为愚今尚众，莫言吾志不难行。
句
谢希孟（宋代）

句牵主人衣，一步行不得。
次韵元日
黄庭坚（宋代）

会朝四海登图籍，绛阙清都想盛容。
春色已知回寸草，霜威从盛霁寒松。
饮如嚼蜡初忘味，事与浮云去绝踪。
四十九年蘧伯玉，圣人门户见重重。
送蒙古学教授之邛州
雅琥（元代）

玉贯珠联我国音，乱山深处变巴吟。苍虬挂屋寒筇瘦，白鹤悬巴古栈深。

座冷一毡知宦况，书来万里见乡心。文翁课最同文盛，应译嘉谟寄上林。
金刚随机无尽颂·如理实见分第五
释印肃（宋代）

华胥梦易惺，尽属髑髅精。
却将梦说梦，何日得超升。
宿仙都观阴王二君修道处
薛莹（两汉）

十载别仙峰，峰前千古踪。阴王修道处，云雪满高松。

洞口风雷异，池心星汉重。明朝下山去，片月落残钟。
杂诗五首
陆文圭（元代）

夜半更相呼，巷南连巷北。
人语何喧喧，阴风休窣窣。
猛虎下山来，挼尾逐不得。
村中鸡犬尽，行择小儿食。
岳鄂王歌
张宪（元代）

君不见南薰门，铁炉步，神矛丈八舞长蛇，双练银光如雨注。
又不见铁浮屠，拐子马，斫胫钢刀飞白霜，贯阵背嵬纷解瓦。
义旗所指人不惊，王师到处壶浆迎。
两河忠义望风附，襄邓荆湖唾手宁。
朱仙镇上马如虎，百战经营心独苦。
赐环竟坏回天功，卷旆归来卧枢府。
钱塘宫殿春风轻，娇儿安宴醉未醒。
徒令功臣三十六，舞女歌儿乐太平。
虎头将军面如铁，义胆忠肝向谁说。
只将和议两封书，往拭先皇目中血。
将军将军通军术，君命不受未为失。
大夫出疆事从权，铁马长驱功可必。
功成解甲面赤墀，拜表谢罪死不迟。
惜哉忠义重山岳，智不及此良可悲。
乌乎肆谗言，加毒手，申王心，循王口，蕲王湖上乘驴走。
五国城头帝鬼啼，胡儿相酌平安酒。
白岳
郑玉（唐代）

名冠江南第一山，乾坤故设石门关。重重烟树微茫里，簇簇峰峦缥缈间。

五夜松声惊鹤梦，半龛灯影伴人閒。忽闻环佩珊珊度，知是神仙月下还。
次韵光祖避地眉溪十绝 其三
陈渊（宋代）

弄云微月淡回廊，十室连甍占上方。谁道各无容足地，夜谈犹欲致时康。
罢糴行
黄裳（宋代）

边头八月秋田熟，南村北村夜舂粟。
大平车子走无轮，载米入场声辘辘。
官置斗斛人处碍，市谷日与时低昂。
得钱却载车上去，出门掉臂归山乡。
老翁扶杖笑且语，大儿踏歌小儿舞。
酒酣歌罢喜复悲，却忆前年输糴苦。
田头刈禾人未归，吏已打门嗔我迟。
名为和糴实强取，使我父子长寒饥。
今年官场有糴米，卖米是钱固其理。
力排众议改旧法，闻说郎中人姓李。
小民无力酬天公，但愿谷米年年丰。
年年与官足兵食，三军饱食眠秋风。
郎中归坐天子侧，更与小民说休戚。
莫使明年开糴，老翁还作前年泣。
酬乐天偶题酒瓮见寄
刘禹锡（唐代）

从君勇断抛名后，世路荣枯见几回。门外红尘人自走，

瓮头清酒我初开。三冬学任胸中有，万户侯须骨上来。

何幸相招同醉处，洛阳城里好池台。
石门道中作 其二
弘历（清代）

杏花红覆菜花黄，间出芃芃绿麦长。岸转川回浑助喜，为看芒穗报秋穰。
送脱因州判之新淦
刘崧（元代）

陶母祠前山郭西，临流官舍似幽栖。平原樟树通南镇，流水桃花隔故溪。

春入华筵承宴早，日高画鼓报衙齐。时清无复劳巡警，随意东风散马蹄。
寄江子和
徐积（宋代）

为问江行辈，何时访白须。老怀何所慰，得子寄来书。
游普向十首
陈造（宋代）

青林果熟星宿烂，修竹风来环佩鸣。
翠影扶疏僧宇静，吟馀屋角见云生。
石崇咏
郭钰（元代）

楼上唱歌舞绿珠，楼前驰檄收齐奴。红裙飞堕唤不苏，一死不齐赤族诛。

倚阑恨不忍斯须，缇萦没身尚可图。报恩但愿主翁寿，倾城颜色何代无。
冷湾
释居简（宋代）

怪雨盲风塞冷湾，破头艇子出湖滩。平生无地酬忠信，独向风波险处看。
郓城题壁 其二
乃贤（元代）

贾客金多梦不成，窗前叶落自心惊。可怜游子囊羞涩，夜半长歌看月明。
冲佑安抚郎中张公挽词
叶适（宋代）

谁怜张太守，思职更忧边。
濠水中间月，交山尽处天。
人应迷往事，我独采遗编。
莽莽乾坤里，冥知想慨然。
喜舒亦恒相见金陵
释今无（明代）

数年一水限相思，此日穷途握手时。今古秦淮空见月，风尘湖海意同谁。

灵台宝镜光无碍，幕府莲花去莫迟。便是空王真弟子，与君长作水云期。
日本慈源禅人归国请偈
释绍昙（宋代）

牧间今年六十八，湖上掩关期养拙。万缘不挂一丝头，对客懒养三寸舌。

问吾道，秧田泼绿农誇好。问吾禅，烟林噪晚声未闻。

无端外国人瞒我，插片木头讨甚么。吃盏粗茶送出门，海山啼断催归鸟。
传制遇雨纪事 其四
严嵩（明代）

向夕鸣鞘下建章，平明飞鞚出长杨。冠军常侍俱承宠，白马金鞍从武皇。
水濂洞
石敦（宋代）

洞门千尺挂飞流，碎玉联珠冷喷湫。
万古无人能手卷，紫萝为带月为钩。
续八咏·秋空月皎皎
唐仲友（宋代）

月皎皎，皎皎飞明镜。
涤风露以孤高，照溪山而清静。
协二气之孤精，肃万物之西成。
捲云衢之点缀，廓天路之澄清。
扫埃壒於玉宇，流沆瀣於孤茎。
汎林光於远野，转檐影於高城。
盪孤蛇兮深浪涌，浸玉兔兮长滩平。
射潜渊兮鱼龙动，冷巢栖兮乌鹊惊。
在冰壶兮心腑快，吸琼华兮毛骨轻。
念远人兮怀塞北，依末光兮思承明。
景气分深浅，素魄有亏盈。
桥成牛女渡，日沈河汉倾。
光辉半八月，忧乐殊群情。
肃肃渐寒色，远雁向南征。
此景皆奇绝，茲地独峥嵘。
当午夜之寥閴，带远烟之蒙幂。
认遥山於微微，分近树於历历。
急捣衣之寒砧，引泊舟之横笛。
系赏心之难并，对茲焉真无敌。
佳人兮怀哉，参已横兮归去来。
送张仲举归晋阳举进士 其三
陈樵（元代）

牵牛在南纪，游子上河梁。殿阁终前席，江湖且下方。

州闾无别业，文字有他肠。万里关西路，秋槐日夜黄。
花坞
张守（宋代）

意匠潜符造物工，笑谈花坞出榛丛。风条日萼随时看，须信春藏指掌中。
黟山汪孟和以其祖居栖碧楼作图求赋为题之时为府吏
朱同（明代）

谪仙去我日已远，谁复结楼栖碧山。韶华一逐流水去，碧桃几见春风还。

龙鱼每怀鼻祖重，骐骥肯放闻孙閒。题诗不尽归欤意，安得与子穷跻攀。
南柯子（丁酉清明）
黄升（宋代）

天上传新火，人间试袷衣。定巢新燕觅香泥。不为绣帘朱户、说相思。侧帽吹飞絮，凭栏送落晖。粉痕销淡锦书稀。怕见山南山北、子规啼。
忆弟
叶茵（宋代）

支藤来海峤，骨肉海西边。
对月成千里，举头同一天。
更沈寒戍角，歌急晚潮船。
孤雁商予意，声声落枕前。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其二
赵鼎臣（宋代）

仕官百僚底，文章两汉间。著书虽寂寞，此生那可攀。

结交论意气，恨别阻河山。屡过扬雄宅，令人载酒还。
苏武归汉图一首
沈辽（宋代）

苏武不辱汉廷节，生辞匈奴归北阙。胡服椎髻李将军，反袂悲号与武别。

阴山茫茫天将雪，北风吹旗旗欲裂。金瓶酾酒具未设，胡儿解鞍沙上歇。

使者左骖黄金玦，紫骝白颠推奇骨。

山前牧羊原野阔，汉日正斜发未〗发。

从官挥涕不敢谒，掺袪欲究胸中说。青海厄穷十九年，来时壮强今白发。

同行吏士半物故，韬中节旄尽落脱。将军鸷忿不可夺，老母已诛族已灭。

心知罪恶上通天，甘死胡尘同断蘖。功名逆顺虽不类，胡汉死生从此决。

夙昔遗芳在图史，追想山川一骚屑。巧工寓意在恍惚，墨妙笔精世称绝。

唯有千秋不断情，至今亭亭陇头月。
代张元老上许漕
李新（宋代）

文章摛锦已堆胸，直指威声府仰中。
蜀部星高千幛静，平舆龙起一渊空。
阅人妙学函明镜，飞镝清心本素风。
垂手污涂收酱瓿，为怜识字老扬雄。
莺
丁谓（宋代）

刷羽幽栖地，啼克上苑间。
金衣何睍睆，簧舌苦绵蛮。
百啭情无及，迁乔迥莫攀。
可怜求友意，出谷便关关。
唁下第
沈辽（宋代）

时去亦可惜，浩然若沧溟。平生穷古学，老大困新经。

君抱松竹操，余无龟筮灵。相看故眼在，惟有遥山青。
言志献浙东廉访辞召
徐灵府（唐代）

野性歌三乐，皇恩出九重。那烦紫宸命，远下白云峰。

多愧书传鹤，深惭纸画龙。将何佐明主，甘老在岩松。
李仲宾墨竹四首
方回（元代）

心空节劲翠筠浓，冷笑凡花诲冶容。
可是人间秋水碧，东方七宿应苍龙。
浮邱八景 其四 大雅堂
杨瑞云（明代）

当年客振银鱼入，彩笑东南五色开。沚水泠泠棠树下，细听风雅起高台。
华胥引
方千里（宋代）

长亭无数，羁客将归，故园换叶。乳鸭随波，轻苹满渚时共唼。接眼春色何穷，更橹声伊轧。思忆前欢，未言心已愁怯。

欺鬓吴霜。恨星星、又还盈镊。锦纹鱼素，那堪重翻再阅。粉指香痕依旧，在绣裳鸳箧。多少相思，皱成眉上千叠。
雁山罗汉寺省王总干之墓待和甫主簿之来
戴复古（宋代）

山鸟怪儒衣，游山我亦痴。
叫云云不应，问水水相知。
俗物刺人眼，春风发我诗。
噪檐鸦鹊喜，主簿有来期。
柳梢青（用万元亨送冠之韵）
赵善括（宋代）

愁别欣逢。人间离合，自古难同。写就茶经，注成花谱，何事西东。

一尊良夜匆匆。怎忍见轻帆短篷。汉水无情，楚云有意，目断飞鸿。
童丱须知 其二
史浩（宋代）

贵家兽炭拥红炉，衾褥重重绮绣铺。当念蓬窗饥寒女，一针一缕用工夫。
次仲舅韵寄拙庵
楼钥（宋代）

涵秋古涧落珠旒，几欲相将作胜游。
芒屩未穿心已懒，不如莫莫且休休。
瑶琴怨
张玉孃（元代）

凉蟾吹浪罗衫湿，贫看无眠久延立。
欲将高调寄瑶琴，一声统断霜风急。
骨膠难煮令人伤，茫然背向西窗泣。
寒机欲把相思织，织又不成心愈戚。
掩咏含羞下阶看，仰见牛女隔河汉。
天河虽隔牛女情，一年一度能相见。
独此弦断无续期，梧桐叶上不胜悲。
抱琴晓对菱花镜，得恨风从手上吹。
岁除
胡宿（宋代）

守岁薰炉永，迎年煦律回。仙人收腊去，木帝送春来。

桂伴阴蟾隐，梅冲艳雪开。平明喧寿宴，柏叶奉欢杯。
初夏
林逋（宋代）

乳雀啁啾日气浓，雉来交影日重重。
秧田百亩鹅黄大，横策溪村属老农。
醉太平（寿须溪）
颜奎（宋代）

茶边水经。琴边鹤经。小窗甲子初睛。报梅花小春。

小冠晋人。小车洛人。醉扶儿子门生。指黄河解清。
韩少谟挽诗
魏了翁（宋代）

据鞍新息困壶头，款段何如弟少游。
马革裹尸吾原足，不然肯向死前休。
朝二首
杜甫（唐代）

清旭楚宫南，霜空万岭含。野人时独往，云木晓相参。

俊鹘无声过，饥乌下食贪。病身终不动，摇落任江潭。

浦帆晨初发，郊扉冷未开。村疏黄叶坠，野静白鸥来。

础润休全湿，云晴欲半回。巫山冬可怪，昨夜有奔雷。
山居 竹岭
程俱（宋代）

嘉名追辋川，未辨茱萸沜。勿使斤斧侵，烟梢拂云汉。
戏谢富相公惠班笋三首
邵雍（宋代）

承将大笋来相诧，小圃其如都不生。
虽向性情曾着力，奈何今日未能平。
京兆歌
陆厥（南北朝）

兔园夹池水。修竹复檀栾。不如黄山苑。储胥与露寒。

逦迤傍无界。岑崟郁上干。上干入翠微。下趾连长薄。

芳露浸紫茎。秋风摇素萼。雁起宵未央。云间月将落。

照梁桂兮影徘徊。承露盘兮光照灼。寿陵之街走狐兔。金卮玉碗会销铄。

愿奉蒲萄花。为君实羽爵。
海水
王存（宋代）

海水阎浮几变迁，天龙八部散如烟。世尊终堕泥犁去，迦叶拈花一莞然。
寄达善
舒岳祥（宋代）

渺渺思君处，悠悠古道旁。
柴荆人独自，榉柳月昏黄。
渴鼠寻松溜，饥乌背夕阳。
王塘在吾目，空费九回肠。
向以书戏邦衡云某自庐山游西山当就迎公召节今邦衡有诗督此语不验次韵
周必大（宋代）

慧远遥同社，洪崖近拍肩。松枝年纪万，棐实岁踰千。

径欲通天汉，忙因棹酒船。香城均一握，易地即皆然。
古意
颜之推（南北朝）

十五好诗书，二十弹冠仕。
楚王赐颜色，出入章华里。
作赋凌屈原，读书夸左史。
数从明月宴，或侍朝云祀。
登山摘紫芝，泛江采绿芷。
歌舞未终曲，风尘暗天起。
吴师破九龙，秦兵割千里。
狐兔穴宗庙，霜露沾朝市。
璧入邯郸宫，剑去襄城水。
未获殉陵墓，独生良足耻。
悯悯思旧都，恻恻怀君子。
白发窥明镜，忧伤没余齿。
醉歌
汪元量（宋代）

乱点连声杀六更，荧荧庭燎待天明。
侍臣已写归降表，臣妾佥名谢道清。
周知和以苏陈倡和韵赋水仙江梅蜡梅三种花谨次韵
曾协（宋代）

天工著意初放花，三英凛凛真一家。镂冰点酥更团蜡，始信功深解生物。

临风却嗅心自知，粲兮粲兮哦古诗。几年刻玉但成叶，一笑真同长康绝。

得非仙种来神山，为伴老子终朝眠。岁寒得友不忍去，且对众香勤觅句。

鼎分风月俱可人，如陈窦刘人所君。诗场战罢戢干越，尽扫色尘歌一钵。
夏至日衡阳郡斋书怀
令狐楚（唐代）

一来江城守，七见江月圆。齿发将六十，乡关越三千。

褰帷罕游观，闭閤多沉眠。新节还复至，故交尽相捐。

何时羾阊阖，上诉高高天。
周正字请赞亡母宜人王氏真
释祖先（宋代）

画得十分，依前不是。
端坐北堂，琅琅仁义。
文殊罔明把手行，入定出定恣游戏。
感巫州荠菜
高力士（唐代）

两京作斤卖，五溪无人采。夷夏虽有殊，气味都不改。
和吕希哲
晁说之（宋代）

渭滨人老钓纶中，晚达那知有早穷。
顾我岩栖终作底，谩将病目送飞鸿。
何君挽词
洪刍（宋代）

万里空悲赤壁秋，九原遽有白杨愁。凤毛并作人间瑞，玉润俱从地下游。

已跃龙津随化剑，难凭夜壑觅藏舟。遥知会葬车千两，苦雨萧萧迸泪流。
偈颂七十六首
释师观（宋代）

万里无寸草，衲僧何处讨。
蘸雪吃冬瓜，谁知滋味好。
十六字令 月
周日蕙（清代）

圆。万古冰轮照大千。当头认，正好对婵娟。
送刘不息
杨士奇（明代）

两京相见屡经年，束发为儒到白颠。恩命晓颁双阙下，帝乡南望五云边。

夹河杨柳含清雾，新水凫鹥发画船。好及明时展材用，临岐为诵鲁駉篇。
秋怀二首 其二
朱松（宋代）

中郎章句儒，失身徇邦仇。一叹不自知，邂逅死孤囚。

凛凛南昌仙，斗食身百忧。渺然元始后，灭迹不可求。
题瘦马图
俞德邻（宋代）

一十五条瘦肋，八千万里脩程。春草明年又绿，朝趋夜秣幽并。
拟古五杂组诗
范云（南北朝）

五杂组，会涂山。往复还，两崤关。不得已，孀与鳏。
送陈监簿造朝
刘克庄（宋代）

君昔闲三纪，朝今聚众贤。
居然峙鸾鹄，不似袭貂蝉。
训俭无钗泽，遗忠有笏传。
将何告明主，事事法隆乾。
孙倅书尾附二诗
曹勋（宋代）

已作惊禽不择柯，异乡那复困风波。
别来莫讶书凄恻，忧患艰难我最多。
蜗牛
白玉蟾（宋代）

有宅一区长自负，受田百亩不能耕。
壁间银篆方犹湿，早已枯然梦两楹。
以宋香方红送听蛙翁答柬云两年来啖荔颗则动
刘克庄（宋代）

奁封名品饷耆年，谊比□芹曝背然。
帖报能生采薪疾，谱言曾有荔枝仙。
朵颐笑我脾神馁，节腹知君气□全。
来岁郎官香烂熟，定分千颗沃馋涎。
梅花百咏 其十一 摇化工
李江（明代）

何人天上运风斤，雕琢乾坤妙不痕。玉照光寒山色滑，琼英精彩雪容温。

太虚借尔为形象，元气凭渠认本根。世上无非机且巧，空教设色衒黄昏。
午梦
陆游（宋代）

苦爱幽窗午梦长，此中与世暂相忘。华山处士如容见，不觅仙方觅睡方。
次韵野水花朝之集
朱继芳（宋代）

睡起名园百舌娇，一年春事说今朝。
秋千庭院红三径，舴艋池塘绿半腰。
苔色染青吟屐蜡，花风吹暖弊裘貂。
主人自欠西湖债，管领风光是客邀。
禹庙
杜甫（唐代）

禹庙空山里，秋风落日斜。
荒庭垂桔柚，古屋画龙蛇。
云气嘘青壁，江声走白沙。（嘘青壁 一作：生虚壁）
早知乘四载，疏凿控三巴。
移具访逢时坚白堂
李光（宋代）

已许携壶就绮罗，却因风雨断经过。不辞美酒十分劝，欲听佳人一曲歌。

掌上要观摩勒果，池中难借右军鹅。使君独醒空回去，被冷灯青客奈何。
酒后为郑闲孟画扇戏题
李流芳（明代）

吾爱水上亭，覆以柳如丝。不独水清浅，春风故来吹。

水绿柳斗青，顾眄明须眉。荒园二三亩，新栽四五枝。

下有沮洳流，上无黄草茨。时亦偕吾友，对此斟酌之。

适兴聊复尔，点缀亦何为。
双溪八景八首 其二 古寺鸣钟
刘琏（唐代）

山枕清溪寺隐山，暮云深锁羃林烟。近来浑忘登临兴，閒听钟声落枕边。
涂毒策禅师真赞二首 其二
陆游（宋代）

涂毒不自赞，留待三山老。试问卿上人，赞好莫赞好。

海中忽起劫初风，北斗柄折须弥倒。
赠别琅邪评事兼寄两制旧交
田锡（宋代）

醴泉少府王评事，秀气神清好奇异。
读书击剑善弹琴，仲容信是青云器。
我从蜀国来咸秦，长安久客多风尘。
因此移居清渭北，与君在彼初相识。
相识经今二十年，支离契阔长相忆。
去年罢直西掖垣，君亦醴泉方解官。
关中路遥宛丘道，不远千里来相看。
我忝淮阳知郡事，郡斋喜闻嘉客至。
槐花黄时初到来，菊花开时言欲回。
主人苦留留不住，为君采菊登高台。
高台临古道，北走邯郸道。
还京秋已老。白日远长安，
西归出关天已寒。
神仙作尉道虽在，骨肉为累心且宽。
与君俱年五十一，老去时光转堪惜。
况今秋暮冬欲残，七十唯余十八年。
未知十八年之间，悲欢得丧与险艰。
到得七十即为幸，此外浮生何足言。
明日正逢重九日，未忍与君张祖席。
樽前新菊含露滋，茱萸丹实星离离。
茱萸撷芳菊延寿，寿酒满满莫固辞。
淮阳郡吏若早替，帝乡即有相见期。
两制交朋若相问，为我勤勤多谢之。
送及禅人
释明辩（宋代）

马面夜叉才稽首，牛头狱卒便惊拳。
洞宾唱个陶甄理，脱壳乌龟飞上天。
常思岭早行
佘翔（明代）

秋草萋萋秋露湿，鸟道崎岖行不得。我欲乘风借羽翰，朝游三岛暮北极。
绝句
吕希哲（宋代）

老读文书兴易阑，须知养病不如闲。
行林瓦枕虚堂上，卧看江南雨后山。
和凉轩二首
黄庭坚（宋代）

茗椀梦中觉，荷花镜里香。
凉生只当处，暑退亦无方。
南乡子·山果熟
李珣（五代）

山果熟，水花香，家家风景有池塘。木兰舟上珠帘卷，歌声远，椰子酒倾鹦鹉盏。
族婶强氏挽词
孙觌（宋代）

少日声名推大阮，一时门地数南强。家肥自称河鲂贵，庙荐犹闻涧藻香。

羽化忽惊双鹤去，巢空不复九雏将。归魂无用哀笳送，彷佛吹箫在帝乡。
赋得莺声似故山
李之世（明代）

莺声凡几啭，似报故园春。梦醒身仍客，乡遥鸟是邻。

连天芳草色，刺眼柳条新。欲把双柑听，香醪懒入唇。
洊饥之余复苦久雨感叹有作
陆游（宋代）

道傍襁负去何之？积雨仍愁麦不支。
为国忧民空激烈，杀身报主已差池。
属餍糠麧犹多愧，徙倚柴荆只自悲。
十载西游无恶岁，羡他岷下足蹲鸱。
谒泰伯庙
杨简（宋代）

三以天下让，先圣谓至德。
某也拜庙下，太息复太息。
三辞不难知。泰伯无人识。
象州上元
王安中（宋代）

二年白玉堂，挥翰供帖子。风生起草台，墨照澄心纸。

三年文昌起，拜赐近天咫。红蓼朌御盘，金幡袅宫蕊。

晚为日南客，环堵隐乌几。朝来闻击鼓，土牛出城市。

幽怀不自闲，欲逐春事起。安得五亩园，种蔬引江水。
送廖融处士南游
翁宏（五代）

病卧瘴云间，莓苔渍竹关。
孤吟牛渚月，老忆洞庭山。
壮志潜消尽，淳风竟未还。
今朝忽相遇，执手一开颜。
余生平摘过颇切辄有面从之感赋以自责
释函是（明代）

我亦年来厌此心，无人终日对高岑。尽云有石能攻玉，谁信真高不博金。

晚倚西风寒似昔，晓临秋水淡如今。一林霜气从空下，单复衣衫各自任。
偈颂二百零五首 其八十八
释正觉（宋代）

不展事，不投机。不徇缘，不答话。个是出格，辙脱窠臼。

平生肝胆向人倾，相识犹如不相识。
逸老
白居易（唐代）

白日下骎骎，青天高浩浩。人生在其中，适时即为好。

劳我以少壮，息我以衰老。顺之多吉寿，违之或凶夭。

我初五十八，息老虽非早。一闲十三年，所得亦不少。

况加禄仕后，衣食常温饱。又从风疾来，女嫁男婚了。

胸中一无事，浩气凝襟抱。飘若云信风，乐于鱼在藻。

桑榆坐已暮，钟漏行将晓。皤然七十翁，亦足称寿考。

筋骸本非实，一束芭蕉草。眷属偶相依，一夕同栖鸟。

去何有顾恋，住亦无忧恼。生死尚复然，其馀安足道。

是故临老心，冥然合玄造。
过潘石枰故勺园
全祖望（清代）

一卷觅瓢馀，井泥伤废墅。残春吊落花，无复诗人至。
茅山逢故人 醉题
吴绮（清代）

满目乱山无数，一片寒潮来去。故业何存，故人何在，故乡何处？

离骚一卷长怀，莫向西风空诉。才子无时，美人无对，英雄无路。
满江红（答景卢）
洪适（宋代）

衰老贪春，春又老、尊罍交溢。凝目处、清漪拍岸，四山堆碧。白也论文情最厚，维摩示病心难觅。到盘洲、车骑太匆匆，觞浮一。

春再见，官期毕。归路近，长安日。奉清时明诏，迭回更出。上殿风霜生颊齿，元龟献替图无逸。记而今、杖策过溪桥，留行迹。
颂古三十一首 其二十七
释梵琮（宋代）

灵云一见更无疑，未彻明明说向谁。榼𣜂堆头添粪埽，顺风吹了逆风吹。
贺老人星诗
邢邵（南北朝）

瑞动星光照，化穆月轮重。庶徵符祉箓，将以赞时雍。
濮妃袝庙挽二首
陈襄（宋代）

帝位重明久，王仪一品尊。
诏更神主号，义诎母慈恩。
老柏遗萧寺，新陵袝濮园。
千年嵩洛气，长发在元孙。
戊午喜罢和籴
姚勉（宋代）

到处相思虎政苛，设官本意果如何。
民今不足将谁足，籴本名和岂是和。
一例冉求增聚斂，几人阳子拙催科。
昨来投劾归欤者，到底贤声却不磨。
颂古一百二十一首
释宗杲（宋代）

有时笑兮有时哭，悲喜交并暗催促。
此理如何举向人，断弦须得鸾胶续。
高安会谅师出诸公所惠诗求予为赋用祖原韵
释德洪（宋代）

黄尘踏遍江南岸，矫首无言对河汉。故山有屋埋深云，一夜归河掣不断。

山舟日夜去无休，挽绳欲系惭无由。纷纷世态真一梦，顾我所为如直钩。

绿锦江头识谅禅，倾坐高谈象帝先。疑君即是僧太白，不然无乃真弥天。

仙风袭人欲轻举，天容道气出眉宇。拥坐衣裳堕不收，山水怀云轻百补。

我今老倦亦慵参，去死正如三眠蚕。相看一笑有佳约，他日同归五老庵。

人生真若屈伸肘，萍浮梗泛因邂逅。料君有胆大于身，未应搜索因诗瘦。

閒亭夏木初垂阴，相逢还得同携手。未见千首万丈光，先看七步才八斗。
送曾秀才
徐铉（宋代）

淦水神仙宅，仙山夹县楼。
吾孙好诗句，归咏故乡秋。
紫竹遮书幌，红蕉拂钓舟。
东堂有平路，莫谒外诸侯。
春晚
陆游（宋代）

五十六翁身百忧，年来转觉此生浮。
山川信美故乡远，天地无情双鬓秋。
社後燕如归客至，春残花不为人留。
一觞一咏从来事，莫笑扶衰又上楼。
此夕
杨亿（宋代）

此夕秋风猎败荷，玉钩斜影转庭柯。鲛人泪有千珠迸，楚客愁添万斛多。

锦里琴心谁涤器，石城桃叶自横波。程乡酒薄难成醉，带眼频移奈瘦何。
北闸停舟
徐似道（宋代）

昔人筑斯防旱涝，龙钟常相天地造。
舟航群泊沙外汀，酒旗斜插江亭小。
岁岁常丰民自怡，几家灯火儿诵诗。
何处渔歌芦中起，欸乃一声山月底。
句
刘奉世（宋代）

鹦鹉有客吊芳草，黄鹤无人吹落梅。
寄题滑州梅龙图西溪
韩琦（宋代）

四时风物隐天真，咫尺城隅惜示人。几岁坏堤埋老木，一朝春色与吾民。

壶中有景知诚少，堂下无喧到始频。我亦治园同众乐，夹河相望称为邻。
题县八景 其二 仓冈夕照
梁养正（明代）

开明耀永昼，返照冈之麓。羡君桑榆功，芳名入奏牍。
西江月·风雨馀寒过了
佚名（宋代）

风雨馀寒过了，池塘春水生时。迁莺飞上拂云枝。春遍柳村花迁。酒面清空似水，玉杯温莹如脂。莫教花谢涴尘泥。把住东君索醉。
送李秀才落第游荆楚
钱起（唐代）

翠羽虽成梦，迁莺尚后群。名逃郤诜策，兴发谢玄文。

昏旦扁舟郤，江山几路分。上潮吞海日，归雁出湖云。

诗思应须苦，猿声莫厌闻。离居见新月，那得不思君。
无锡杨叔屿寿藏八景 其二 委和堂
张宁（明代）

浪说前身与后身，百年天地暂因亲。相逢尽是浮生客，莫道堂中是主人。
三月廿二日汾阳道上见梨花折得一枝口号
董文骥（明代）

东风远到晋山迟，三月梨花始放时。雨里粉痕殊郑重，月中空色共迷离。

待人雪夜寒无粟，骑马平明淡扫眉。九十春光故园外，乡心客眼寄琼枝。
奉寄韦太守陟
王维（唐代）

荒城自萧索，万里山河空。
天高秋日迥，嘹唳闻归鸿。
寒塘映衰草，高馆落疏桐。
临此岁方晏，顾景咏悲翁。
故人不可见，寂寞平陵东。
岘山
裴煜（宋代）

襄阳有佳山，名著无如岘。
尝休贤达足，我独愧未践。
君侯把麾符，政暇兴不浅。
命车极登临，旌旆随谷转。
心思关钜平，息树宜勿剪。
于今戴清风，整整如冠冕。
高碑本堕泪，雨渍至苔藓。
庙祠委榛芜，奚劝千载善。
驰章动天听，口以功烈侔。
果闻帝曰俞，恢宇明祭典。
哦诗序其事，笔锐犀可剸。
景无一发遗，粲若丹青展。
乃知览观时，非止在游衍。
声气异工同，美从江汉显。
司马君实独乐园
苏轼（宋代）

青山在屋上，流水在屋下。
中有五亩园，花竹秀而野。
花香袭杖屦，竹色侵盏斝。
樽酒乐余春，棋局消长夏。
洛阳古多士，风俗犹尔雅。
先生卧不出，冠盖倾洛社。
虽云与众乐，中有独乐者。
才全德不形，所贵知我寡。
先生独何事，四海望陶冶。
儿童诵君实，走卒知司马。
持此欲安归，造物不我舍。
名声逐吾辈，此病天所赭。
抚掌笑先生，年来效喑哑。
金丹诗四十八首 其十
张继先（宋代）

莫论仙骨莫求丹，此理玄玄有正门。迷者少能知返本，教人藉此以为根。

龟蛇大小宜频给，日月精华且总吞。只自明师分剖后，难为荒野作丘坟。
晚步东郊
范成大（宋代）

水墨依林寺，青黄负郭田。
斜阳犹满地，片月早中天。
策策鸦飞急，冥冥树影圆。
西山元自好，那更著云烟。
董仲舒
徐钧（宋代）

三策前陈语漫详，外迁一再相骄王。
惟馀正谊兼明道，此传流传万古香。
满江红 用吴渊吴潜二公韵
王淮（宋代）

踏遍江南，予岂为、解衣推食。谩赢得、烟波短棹，月楼长笛。

看剑赢名心已死，积薪涕泪今谁滴。想中原、一望一伤情，英雄客。

形势地，还如昔。谈笑里，封侯觅。岂有于前代，无于今日。

龙豹莫藏韬略手，犬羊快扫腥膻迹。看诸公、事业卜枭卢，何劳掷。
恭奉皇太后幸避暑山庄晓秋启驾 其三
弘历（清代）

芃芃禾黍遍原田，转歉希丰实赖天。两月景光异尔许，向来曾未敢期然。
忠厚吟
邵雍（宋代）

小人斯须，君子长久。
斯须倾邪，长久忠厚。
缘识 其八十
赵炅（宋代）

浮生好道勿虚忙，鍊药修行事久长。轻举不由他假借，一登清境入仙乡。
初夏游楞伽精舍
皮日休（唐代）

越舼轻似萍，漾漾出烟郭。人声渐疏旷，天气忽寥廓。

伊予惬斯志，有似劀q3瘼。遇胜即夷犹，逢幽且淹泊。

俄然棹深处，虚无倚岩崿。霜毫一道人，引我登龙阁。

当中见寿象，欲礼光纷箔。珠幡时相铿，恐是诸天乐。

树杪见觚棱，林端逢赭垩。千寻井犹在，万祀灵不涸。

下通蛟人道，水色黮而恶。欲照六藏惊，将窥百骸愕。

朅去山南岭，其险如邛笮。悠然放吾兴，欲把青天摸。

紫藤垂罽珥，红荔悬缨络。藓厚滑似漦，峰尖利如锷。

斯须到绝顶，似愈渐离z8.一片太湖光，只惊天汉落。

梅风脱纶帽，乳水透芒屩。岚姿与波彩，不动浑相著。

既不暇供应，将何以酬酢。却来穿竹径，似入青油幕。

穴恐水君开，龛如鬼工凿。穷幽入兹院，前楯临巨壑。

遗画龙奴狞，残香虫篆薄。褫魂窥玉镜，澄虑闻金铎。

云态共萦留，鸟言相许诺。古木势如虺，近之恐相蠚。

怒泉声似激，闻之意争博。时禽倏已嘿，众籁萧然作。

遂令不羁性，恋此如缠缚。念彼上人者，将生付寂寞。

曾无肤挠事，肯把心源度。胡为儒家流，没齿勤且恪。

沐猴本不冠，未是谋生错。言行既异调，栖迟亦同托。

愿力傥不遗，请作华林鹤。
张丞见和次韵答之
陈造（宋代）

我本山林人，娱老有日用。
时须禽一戏，暇乃笛三弄。
言偿作县责，顾敢宝所重。
催科未妨拙，防速牙角讼。
夏日遇雪·其二
陈诚（明代）

绿野草铺茵，空山雪积银。
四时常觉冷，六月不知春。
白发添衰鬓，青袍恋老身。
到家论往事，骇杀故乡人。
石屏堂
方信孺（宋代）

月峡旁通玉液池，采舟争胜出宫闺。
荒台今日人相问，野草无言日自西。
次韵弟茝怀归
陈著（宋代）

同声相应甚埙箎，雨夜联床只有诗。
断港漫生归棹兴，流年空感浴兰时。
良思难与世情说，衰病聊将僧定移。
须信滞流皆有命，不然安用老天为。
满江红 其六 望谢公青墩故园读书处，三和前韵
董元恺（清代）

瓦釜雷鸣，难复问、黄金土价。阅多少、初莺早雁，花开叶谢。

炙毂因人谁见许，新亭有泪无从洒。尽滔滔、日夜大江流，如斯者。

故园栗，微霜罅。北堂枣，疏篱下。爱鲍君知我，陈侯均社。

输粟昔曾传柱史，入赀犹欲夸司马。遍天涯、购得计然书，何求也。
解忧
杜甫（唐代）

减米散同舟，路难思共济。向来云涛盘，众力亦不细。

呀坑瞥眼过，飞橹本无蒂。得失瞬息间，致远宜恐泥。

百虑视安危，分明曩贤计。兹理庶可广，拳拳期勿替。
幽踪 其一
孙原湘（清代）

湘帘窣地护幽房，更借屏山一曲傏。为道狂心须自敛，漫云私曲尽无妨。

潜踪尚恐衣翻角，侧耳频猜屧过廊。重揭镜奁看鬓影，黄花手整绿云傍。
感事八首 其三
边贡（明代）

代郡城中十万家，膏粱珠翠甚繁华。兵残火烈须臾事，女哭男啼亦可嗟。
忆古襄州西教场打球
陈郁（宋代）

忆参元帅古襄州，几度莎场马打球。
鞍辔闹装都一样，野夫不着皂貂裘。
方叔再用前韵约同赋
陈文蔚（宋代）

坐谈冰雪满怀秋，珍重余君学素优。
每有诗情并酒兴，为平月恨与花愁。
支颐万事从渠变，拂榻今宵为我留。
何处青山堪卜筑，约君归种菊千头。
题凌歊台
庄革（宋代）

姑孰溪边霜叶飞，凌歊台上暮云归。
谪仙一去不复返，怅望青山空翠微。
游钟阜呈同集诸公
张祁（宋代）

晓出白下门，东山耸孱颜。
脱身廛市中，办此一日闲。
西风忽凛冽，秋容著坚顽。
烟树小摇落，寒云起斓斑。
但惊节物变，敢辞登陟艰。
诸峰互崭绝，落势相回环。
盘固建康城，俨若呵神奸。
造化钟英灵，尽压东南山。
厚疑接坤轴，高欲窥帝关。
太平严梵刹，华屋罗千间。
向来劫烧灰，旧观初未还。
象教岂易灭，佛力不可扳。
风雷运梁栋，斤斧勤输般。
会见落成日，千门响铜环。
山僧肯分甘，我亦诛茅菅。
人生少会心，胜处天所悭。
归鞯理残照，欲去仍跻攀。
后会倘可约，此兴殊未阑。
只恐俗士驾，频来遭底讪。
哦诗记幽讨，賸语君其删。
感遇四首 其一
王浍（元代）

迅景走北陆，高木交朔风。众情悦妖冶，岂云惠其终。

万事无不悦，流转大化中。古来论成败，咄咄鱼为龙。

牛车窜下国，势异情则同。浦姚本徂击，桓桓汤武功。

彼美二三子，一笑清酤空。
期友人阻雨不至
鱼玄机（唐代）

雁鱼空有信，鸡黍恨无期。闭户方笼月，褰帘已散丝。

近泉鸣砌畔，远浪涨江湄。乡思悲秋客，愁吟五字诗。
题高明堂后池杂景二首
宋庠（宋代）

荒城岑寂冒春霏，竹落江村具体微。
蛙怒爱为先雨叫，燕轻多作逆风飞。
印波鸾鉴新荷小，碍路犀簪早筍肥。
极目织尘都不动，元规安得汙人衣。
杂题四首
刘子翚（宋代）

宿雁犹惊渚，昏鸦已着林。
野平云散乱，江动月浮沈。
同友人过野寺
陈维崧（清代）

春水碧于天，还与晴山赊翠。
历历几家烟店，缀山边水次。
莺声唤我过溪桥，扑帽暖香坠。
风弄杏花低处，露前村野寺。
冬日山居
曾曰唯（明代）

山居不思家，家居山在念。去之秋涉冬，自然看一变。

衰柳如燥秋，冬荷掀败扇。霜橘罥娟筱，青隐朱颜倩。

山菊当花时，欲开不肯先。迟迟殿霜英，寒篱意高狷。

严气汰丰条，劲风搜梅箭。心知花未开，绕树日百遍。

众木次第疏，林外山渐见。散步草堂前，日日开生面。

樵馀寒木乔，暮鸟认巢便。冬月胜秋月，习于山者辨。

长病荒酒杯，畏寒远笔砚。添炉撷松子，霜夕鬨茗战。
忆杨十二
元稹（唐代）

去时芍药才堪赠，看却残花已度春。

只为情深偏怆别，等闲相见莫相亲。
花自落 自题五十有六小影
潘榕（清代）

瞻上座。枨触旧愁无那。身世蚁旋盘转磨。有何勘不破。

我在穷忙里过。尔在安闲中坐。尔我形分劳与惰。影儿人一个。
拟行路难二首 其一
王立道（明代）

君不见辕下车，太行咫尺愁崎岖。君不见鞲上鹰，云霄百里随鶱腾。

丈夫穷达在所遇，高才犹自叹迟暮。汉庭青紫常比肩，子云空献长杨赋。
和元章春风三绝
郑刚中（宋代）

方欣解冻入花丛，蔌蔌俄惊万片红。
草木岂能胜造化，吹开吹落任东风。
淳熙八年端午帖子词·太上皇后合六首
崔敦诗（宋代）

万年枝下绿阴长，拂石时来坐晚凉。
别殿筌歌催宴早，千门铺月静焚香。
次韵朱解元雪
陈造（宋代）

掉头取别未经旬，已积胸中几斛尘。
密雪忽明银海夜，端忧空负玉花春。
笔驱和气君何健，囊致新诗我未贫。
胜日兔园当有赋，可能客右欠斯人。
二更大风雨放舟自甬江下浃口
姚燮（清代）

张帆如劲弓，寸心与为矢。一发不及的，在空势不止。

崩沙声过山，低欲我舟委。微命呼吸持，舟已转江觜。

沈寒天所泄，怨者但訾水。天水寒拒迎，鸥毛独无毁。

我舟轻过鸥，能夺众隘诡。区区三折江，直作池沼视。

我吟篇未终，我舟岸已抵。咄嗟破浪游，几人乐忘死？

纵此投大溟，瞬息当万里。可惜蓬莱田，而今种荆杞。
子权朝散久在芜湖寄郡酒四壶副以小诗
张耒（宋代）

寒流不相待，舟楫定何如。
岁事日已宴，客行谁与娱。
淮鱼将入馔，江酒且倾壶。
我似离群雁，汀洲片影无。
偈颂一百零二首 其二十三
释绍昙（宋代）

春日打春牛，一击百杂碎。黄梅石女暗惊胎，生下无名物一块。

问四圣四圣不知，问六凡六凡不会。风前散作万家春，贱似黄金贵似尘。
是日宿水陆寺寄北山清顺僧二首
苏轼（宋代）

草没河堤雨暗村，寺藏修竹不知门。
拾薪煮药怜僧病，扫地焚香净客魂。
农事未休侵小雪，佛灯初上报黄昏。
年来渐识幽居味，思与高人对榻论。
长嫌钟鼓聒湖山，此境萧条却自然。
乞食绕村真为饱，无言对客本非禅。
披榛觅路冲泥入，洗足关门听雨眠。
遥想后身穷贾岛，夜寒应耸作诗肩。
晓登多稼亭三首
杨万里（宋代）

过雨梅无半个黄，冬青枝上雪花香。
不须更要风吹面，看著青林意自凉。
喜林天懋至得家书
徐熥（明代）

故人传信至，喜极却忘餐。虽有平安字，未开犹胆寒。

算程何日寄，秉烛几回看。两月思乡泪，今宵应暂乾。
和刘与可二首 其一
王之道（宋代）

老来无柰懒，春至不胜情。万石嗟遗迹，双鱼谢寄声。

压花朝雨重，酾酒夜泉鸣。细把君诗读，冰壶表里清。
望西林寺
田锡（宋代）

忆昔嘉州岁已周，西林僧舍未曾游。
可怜遥见如图画，竹箐南边露寺楼。
历代诗 其一 三皇五帝
杨简（宋代）

混沌凿开知几岁，洪荒莫考传承裔。但闻前史载三皇，伏羲神农及黄帝。

三皇之后五帝传，少昊颛顼高辛继。唐尧虞舜又继之，天下于斯为盛际。
百花楼
陈造（宋代）

楼中香漂百和浓，楼下锦缬翻东风。
玉樽美酒清若空，吴姬妆面相映红。
人生一笑不易得，是间一醉千金直。
元龙百尺君勿论，芳时且可金杯侧。
八景歌 其五
赵汝燧（宋代）

西颢沆砀露华白，河汉浩浩浴素魄。平湖万顷摇银光，祇留君素一点碧。

帝子扬灵驾飞龙，鼓瑟来游水精宫。声彻桂娥亦敛容，叶下北渚袅袅风。

嗟此何景兮洞庭秋月，丹青欲尽那免拙。
山居杂诗九十首
曹勋（宋代）

七月正流火，晚饭净刹中。
稍脱蒸郁苦，顿觉心境空。
放意览翠岫，徐行迎好风。
得来喜不彻，此赐皆天公。
和后村问讯水南失约二首 其一
林希逸（宋代）

忆昔从容陪燕几，别来岑寂守渔蓑。论谈苦羡江河决，离索深渔岁月磨。

觌面难逢善知识，钝根空比老禅和。当时言语何曾会，路滑山高敢再过。
浣溪沙（种梅菊）
辛弃疾（宋代）

百世孤芳肯自媒。直须诗句与推排。不然唤近酒边来。

自有渊明方有菊，若无和靖即无梅。只今何处向人开。
甲寅四月出都途中述怀次许星叔韵 其二
钱炳森（清代）

喔喔鸡声旅梦残，平心自觉世途宽。万重山向云中立，半夜潮曾海上看。

还读从教商旧学，娱亲端不羡高官。同行幸有诗人在，牛耳先盟帜树坛。
和陶诗 杂诗十二首 其三
李贤（原德）（明代）

荣辱与得丧，前运安可量。进退一从容，吾爱张子房。

伤哉淮阴侯，俛首入未央。非无报国心，如藿倾太阳。

安得秦时镜，为我照衷肠。
偈
尼净智（宋代）

赵州舌头连天，老婆眉光覆地。分明勘破归来，无限平人瞌睡。
二月二日富阳城东 其二
程俱（宋代）

一春何许最佳处，柳色初匀思杀人。风揉雨练不可触，明绿映杀颜色新。

旧雨来时花未齐，今雨一过花团枝。明朝试踏城西路，已复可怜枝上稀。
防江行五首
刘子翚（宋代）

汉家飞将雄，夜战芜战北。
双刀斫尽刓，月暗穿围出。
低头拔胡箭，却向胡军射。
乙卯正月别子融
陈文蔚（宋代）

相逢便欲作归谋，为子殷勤一日留。
山好不妨和雨看，水平重得绕湖游。
酒须更放微醺饮，诗亦无劳着意求。
别去不愁山水隔，兴来径理雪中舟。
新居偶成二诗洋邻人李子真
蔡戡（宋代）

薄宦归来卜数椽，悭囊倍费买山钱。
地幽不减林泉盛，天阔浑疑风月偏。
事与心违方问舍，客将老至合归田。
平生豪气今如此，百尺楼高空自怜。
早春次韵 其四
李正民（宋代）

佳人思燕燕，公子眷莺莺。酒户如悬磬，诗坛未息兵。

林花还自发，巢鹊岂无情。好泛清溪曲，扁舟尽日行。
盟鸥轩
九皋声公（明代）

客有忘机者，开轩命白鸥。
同心如此水，有约共沧洲。
尔性何其静，吾生亦若浮。
自今期岁晚，风雨亦相求。
迩英阁前槐后竹双槐极高而柯叶拂地状如龙蛇或谓之凤尾槐
曾肇（宋代）

凤尾扶疏槐影寒，龙吟萧瑟竹声乾。汉皇恭默尊儒学，不似公孙见不冠。
望夫石
孟郊（唐代）

望夫石，夫不来兮江水碧。

行人悠悠朝与暮，千年万年色如故。
鹧鸪天
陆游（宋代）

杖屦寻春苦未迟。洛城樱笋正当时。三千界外归初到，五百年前事总知。

吹玉笛，渡清伊。相逢休问姓名谁。小车处士深衣叟，曾是天津共赋诗。
满江红 其二
侯寘（宋代）

困顿春眠，无情思、梦魂飘泊。檐外雨、霏霏冉冉，乍晴还落。

山黛四围频入眼，柳丝一缕低萦阁。念沈郎、多感更伤春，腰如削。

风入户，香穿箔。花似旧，人非昨。任游蜂双燕，经营拂掠。

海阔锦鱼传不到，洞深紫凤期难约。谩彩笺、牙管倚西窗，题红叶。
奉酬仲闵食新面汤饼，仍闻籴麦甚盛，因以戏
苏轼（宋代）

初见煌煌秀两岐，俄惊落磑雪霏霏。
可烦都尉热承汗，绝胜临淄贫易衣。
尚有清才对风月，未妨便腹贮书诗。
知君货殖夸长袖，满籴千箱待一饥。
明发疁城招王子翌思小饮
程尹起（清代）

谢却折腰米，开尝瓮面春。隔篱呼共醉，明日是行人。
送张颉待制帅瀛州
陆佃（宋代）

食货方艰不忍笼，长才宜有济时功。阁当龙马图书后，钱入红牙算子中。

音信定应随朔雁，梦魂多拟托南风。如何更讲黄河策，定取横流副两宫。
秋日途中
曾丰（宋代）

祝融辞退舍，少皞出专权。
清气露之独，杀声风所偏。
林凋光漏日，水落影澄天。
每出皆秋季，与秋殊有缘。
二十五日先妣远忌祭于舟中
王十朋（宋代）

有遗嗟无母，舟中遇忌辰。鱼蔬当血食，橙橘荐时新。

家比去年远，囊如旧日贫。白岩山下冢，归扫拟新春。
采桑秦氏女
刘岩（清代）

倭髻明珠缃绮裙，钩将沃若叶纷纷。千人坐上夸夫婿，五马车纷笑使君。

洛水但闻歌闭月，巫山惟见赋行云。罗敷本是邯郸女，能遣桑中似《汝坟》？
四言赠兄秀才入军诗十八首·其十四
嵇康（魏晋）

息徒兰圃，秣马华山。
流磻平皋，垂纶长川。
目送归鸿，手挥五弦。
俯仰自得，游心太玄。
嘉彼钓叟，得鱼忘筌。
郢人逝矣，谁与尽言？
由抱头岭过疑迟岭
姚燮（清代）

众山卷云逝，前岭屼然遭。岭尽复开岭，钩绾根脚牢。

金银合垆复，出冶名不淆。锁作全山门，一画仙凡交。

出笯凤舒翮，脱辔龙衔镳。凿雾横䍧牱，冠月森招摇。

深赭腹潜孕，迥翠眉平要。鼓荡元气灵，猛泄更难韬。

苍茫递原巘，来者何寥寥。但馀一点萍，下泛烟心舠。

去迹将渐卑，振领尚堪豪。欲弃敝馀舄，恐化元鹤飘。

送我浮邱翁，携赠青精苗。
悼湖心寺壁东文上人
丁鹤年（元代）

祗林一叶陨秋霜，回首沧洲泪两行。
几上残经尘已暗，箧中遗稿墨犹香。
云迷圆泽三生石，月冷维摩十笏房。
想像清容何处记，寒梅的的竹苍苍。
和易公立投赠之句
杨万里（宋代）

日者论文各少年，中间岁月似风旋。老来书册惟生睡，里许生涯未苦贤。

好句撩人那得懒，胜流觅纸便争传。诗坛正欠风骚将，君合为真不用权。
岣嵝山
韩愈（唐代）

岣嵝山尖神禹碑，字青石赤形模奇。科斗拳身薤倒披，

鸾飘凤泊拿虎螭。事严迹秘鬼莫窥，道人独上偶见之，

我来咨嗟涕涟洏。千搜万索何处有，森森绿树猿猱悲。
临卧
徐积（宋代）

临卧更饮一杯酒，自唱仙谣拍双手。春风欺醉入怀来，留下乱花香一斗。
百志诗
干宝（魏晋）

壮士禀杰姿，气烈有自然。俯仰群众中，胡能救世艰。

阙巩代缝掖，兜鍪易进贤。
和吴龙图韵五首·二色芙蓉
文同（宋代）

蜀国芙蓉名二色，重阳前后始盈枝。
画调粉笔分妆处，绣引红针间刺时。
落晚自怜窥露沼，忍寒谁念倚霜篱。
主人日有西园客，得尔方于劝酒宜。
赴桐庐郡淮上遇风三首
范仲淹（宋代）

妻子休相咎，劳生险自多。
商人岂有罪，同我在风波。
清平乐（郑长卿资政惠以龙焙绝品。余方酿芗林春色恨不得持去戏有此赠）
向子諲（宋代）

芗林春色。杯面云腴白。醉里不知天地窄。真是人间欢伯。

风流玉友争妍。酪奴可与忘年。空诵少陵佳句，饮中谁与俱仙。
句
李知孝（宋代）

秋雨梧桐皇子宅，春风杨柳相公桥。
龙山诗 其二
包彬（清代）

探幽兴不穷，路转寺门右。雨余山路湿，侧足敢驰骤。

崆峣千人岩，鬼工为琢镂。初进坳堂形，气暖若含酎。

其旁窅冥冥，惟闻阴风吼。缘壁伛偻行，踣前惊踬后。

怪石骇心魂，仰面石齿斗。此境难久留，出险神犹瞀。

僧移茗具来，掬泉敢浮沤。茶烟袅孤细，微有白云逗。

石花点新绿，气与涧芳糅。幽鸟啼一声，林际残阳漏。

缓步归山房，暝色敛群岫。
入常山界二首
杨万里（宋代）

昨日愁霖今喜晴，好山夹路玉亭亭。
一峰忽被云偷去，留得峥嵘半截青。
石床
林通（宋代）

一榻涵虚洞，冈峦势若堆。梦魂迷蛱蝶，枕簟锁莓苔。

白昼晴宵里，清风明月来。欲知卧云趣，不必意崔嵬。
后圃初见梅花一萼二首
吴芾（宋代）

枝头已是送春来，怀抱何妨试割开。
满园若欲俱开遍，须倩杯觞日日催。
琴调相思引 答慎娟、静斋二姊寄怀之作，时筠心姑母见背
周翼椿（清代）

素锦裁成写恨深。一回披玩一沉吟。寸肠如结，血泪更沾襟。

过雁声悲残月冷。篆浮香霭碧窗阴。此情难遣，相忆定同心。
沔县谒诸葛忠武侯祠
王士祯（清代）

天汉遥遥指剑关，逢人先问定军山。惠陵草木冰霜里，丞相祠堂桧柏间。

八阵风云通指顾，一江波浪急潺湲。遗民衢路还私祭，不独英雄血泪斑。
旅怀
文天祥（宋代）

昨夜分明梦到家，飘飖依旧客天涯。
故园门掩东风老，无限杜鹃啼落花。
自作挽歌辞
朱槔（宋代）

忧幽坐南轩，万壑取我囚。
疾雷且不闻，焉知草虫愁。
强颜理编且，阅世如东流。
滔滔竟不返，谁复操戈矛。
天涯念孤侄，携母依诸刘。
书来话悲辛，心往形辄留。
先茔托仙峰，山僧扫梧楸。
二女随母住，外翁今白头。
伯氏尚书郎，名字腾九州。
仲兄中武举，气欲无羌酋。
棣华一朝集，荆树三枝稠。
堂堂相继去，遗我归山丘。
漆园梦方觉，白有云正浮。
凭陵若蹈空，何处停华辀。
故乡岂不怀，屋食良易谋。
自我识废兴，於天无怨尤。
平生喜闻诗，此诗当挽讴。
不须生刍奠，君从二兄游。
白云归岫送道士吴德常还洞霄宫
董纪（明代）

本是无心出翠微，英英还傍故山归。五交洞口从龙入，九锁峰山伴鹤飞。

只许丹霞分窟宅，或随明月到岩扉。世人何处寻踪迹，惟有松风振白衣。
入山二首
陈与义（宋代）

都迷去时景，策杖烟漫漫。
微雨洗春色，诸峰生晚寒。
别张从道
韦骧（宋代）

官居相并日相过，盈岁光阴不觉多。每幸开心互询度，都忘倦迹久蹉跎。

新除忽遂东归欲，雅好其如远别何。把酒不辞金盏溢，预将离索就消磨。
洞庭翠峰
释元肇（宋代）

峰点浮螺翠，遥波界玉田。云中听鸡犬，路入趁渔船。

浓淡霜天晓，青黄橘户烟。寺因明觉住，清响有人传。
五月下旬梦赵文鼎书寄斯远
赵蕃（宋代）

我不见君死，直疑君固生。
赋诗无所寄，始复为失声。
鸡窗已三号，不但当既鸣。
恍云秋之中，取酒相与倾。
坐有馈生鱼，欢言事煎烹。
饮我谓杯小，何翅一再行。
落月落未落，犹疑见鲜明。
已焉觉梦尔，起坐神未平。
沧波渺万里，底处寻骑鲸。
怅望莫子语，徘徊空思盈。
题梅窗玩易图
蓝仁（明代）

月到书帷夜肃然，南枝微有暗香传。静中紬绎先天学，消长盈虚在目前。
观静江山水呈陈鲁叟漕使 其二
戴复古（宋代）

昨者登梅岭，兹来入桂林。相从万里外，不负一生心。

湖上千峰立，樽前十客吟。讥评到泉石，吾敢望知音。
上严廉访十首 其四
熊鉌（元代）

因思传记学，本欲释经义。春秋列三家，仪礼亦存二。

荆舒彼何人，繁碎妄讥毁。煌煌姬孔书，坐此竟废弃。
花飞引
高似孙（宋代）

花少思兮离离，企佳人兮不来。
风嫋嫋兮吹愁，绿满树兮香在风。
鴃哀兮今歇。杳新知兮谁悦，
期佳人兮柰何别。
读五侯传
秦韬玉（唐代）

汉亡金镜道将衰，便有奸臣竞佐时。专国只夸兄弟贵，

举家谁佐子孙危。后宫得宠人争附，前殿陈诚帝不疑。

朱紫盈门自称贵，可嗟区宇尽疮痍。
阆中蒲氏园亭十咏 其七 涵碧亭
冯山（宋代）

日影摇吟笔，烟光落酒杯。犹嫌池外俗，移入镜中来。
幽栖
元稹（唐代）

野人自爱幽栖所，近对长松远是山。尽日望云心不系，

有时看月夜方闲。壶中天地乾坤外，梦里身名旦暮间。

辽海若思千岁鹤，且留城市会飞还。
座主初颐园先生视学福建奉别二首 其一
宋湘（清代）

邹鲁风今到海滨，三年吹暖八闽春。诸生莫错马融帐，天下能闽郭泰巾。

文选楼高经见月，罗浮秋远旧无尘。临歧独有低垂处，如许当时第一人。
上明达皇后册宝五首
真宗（宋代）

秉翟竣事，万舞摐金。
总干挥戚，节以鼓音。
礼容有娄，肸乡来歆。
淑灵是听，雅奏愔愔。
过石佛山因寄北园老人
国梁（清代）

老龙夜半不守窟，牙爪怒张来阴暝。风雨收歇无处遁，蜕遗团结堆高青。

鳞甲剥落缬纹细，不须开凿烦五丁。峭壁谽谺叠嶂巘，层峦䆗窱横岩坰。

四山攒绿疑无地，回望但见烟冥冥。中有一峰最耸秀，左撑右拄开重扃。

森森剑槊刺空上，欲堕不堕含珑玲。双洞嵌空出飞鸟，一佛危坐当孤屏。

杨琏真伽或未到，何人刻此庄严形。绕足有泉流碎玉，雅奏终日清泠泠。

有时浩不辨牛马，奔腾赴壑驱雷霆。杨氏西征此深入，传闻姓字殊非经。

地胜未以名人著，或是晦迹藏仙灵。清游往复百不厌，但惜车马无留停。

柳阴篱舍动欣赏，便拟高结山间亭。猛忆北园老居士，看山趺坐常惺惺。

不如移置北园侧相与，悟真散赏逃天刑。
宿芙蓉峰书方丈壁三首 其三
释德洪（宋代）

人间热恼不到处，一室篝灯到晓明。枕臂聊为吉祥卧，雪猿声与梦俱清。
正纪诞辰辄成三绝句为寿所谓寿者非世俗之寿
郭印（宋代）

中冬蟾彩八分圆，可是人间诞谪仙。
怪得心光吞万象，镌镵造化付诗篇。
无漏子假躯
丘处机（宋代）

一团脓，三寸气。使作还同傀儡。夸体段，骋风流。人人不肯休。白玉肌，红粉脸。尽是浮华妆点。皮肉烂，血津乾。荒郊你试看。
樊佥事家新作临河小台
袁昶（清代）

寇巴东古英雄人，樊渭南今文章伯。用章腹中兵甲森欲动，寂章专气致柔了无迹。

萧然隐几人海里，游戏筑台聊尔早。手治磴道洞扉开，云影花光天在水。

枕簟江湖步屟间，餐嘘日月扶栏起。凌空东接属玉观，响闸西连尚冠里。

中有据梧澹荡人，国论膏肓箴炙俟。得道长生方两瞳，松标婉娈柔童子。

日草边琐百函书，总斥令仆海沤如。薄晚相从曲江曲，约我登顿飞霞裾。

森森侠侍台边树，育育同观濠上鱼。自是澶渊却敌手，岂但骑鲸跨碧虚。
寓言题僧
白居易（唐代）

劫风火起烧荒宅，苦海波生荡破船。

力小无因救焚溺，清凉山下且安禅。
华阴县楼
司空图（唐代）

丹霄能有几层梯，懒更扬鞭耸翠蜺.偶凭危栏且南望，不劳高掌欲相携。
十月朔入会稽平阳寺参寒泉老人
元璟（清代）

双眼平生隘八垓，江东法社半蒿莱。波光清泛耶溪曲，山色奇蒿委宛开。

钟自万松阴里出，人随一雁影边来。须知水乳相投合，缒石磨砖挽不回。
寺门小憩呈松壶子潇两丈
陈裴之（清代）

此是松壶画，全无笔墨痕。秋林团雪盖，暝壁削云根。

日落猿啼树，僧归鹤守门。最宜孙太白，花底酒盈尊。
上耿泉生朝
杨简（宋代）

江左矜刑，狱平讼清。
惟清惟明，民用以宁，
奸宄亦懲。
宫词
王仲修（宋代）

汉殿东风弄晓晴，百花烘日近清明。
披香博士今华发，教得六宫歌舞成。
鹧鸪天
晏几道（宋代）

清颍尊前酒满衣。十年风月旧相知。凭谁细话当时事，肠断山长水远诗。

金凤阙，玉龙墀。看君来换锦袍时。姮娥已有殷勤约，留著蟾宫第一枝。
发永丰道中
李处权（宋代）

云断山如拭，秋明水剧虚。
湿烟蒙翠竹，瞑雨濯红蕖。
茅舍真淳俗，瓷甖窈窕沽。
何须访摩诘，便是辋川图。
净名 其二
米芾（宋代）

旧对湘西雪，迟迟忆故关。水云资老景，吟引谢江山。
雪
薛季宣（宋代）

太素欲还淳，熙然万物春。封条花烂漫，飞絮柳纷缤。

玉殿神光发，金楼火色新。檐高天汉接，地远蜀江濒。

西塞云填谷，南湖浪拍漘。吠厖欣掉尾，饥鸟困依人。

蹑屣踪存齿，翻车垩到轮。窗开罗岫失，槛倚凿池堙。

炉炭情偏惬，冰壶意亦亲。郢歌休待和，大化席纷纷。
汉宫曲二首（第二首一作李益诗）
韩翃（唐代）

五柞宫中过腊看，万年枝上雪花残。

绮窗夜闭玉堂静，素绠朝穿金井寒。

家在长陵小市中，珠帘绣户对春风。

君王昨日移仙仗，玉辇迎将入汉宫。
酬元秘书晚出蓝溪见寄
钱起（唐代）

野兴引才子，独行幽径迟。云留下山处，鸟静出溪时。

拙宦不忘隐，归休常在兹。知音倘相访，炊黍扫茅茨。
沁园春·说与学人
李道纯（元代）

说与学人，火无斤两，候无卦爻。也没抽添，也无作用，既无形象，不必烹炮。件件非真，般般是假，着意作工空谩劳。君知否，但一切声色，都是讹肴。见闻知觉俱抛。直打并、灵台无一毫。更休言炉灶，休寻药物，虚灵不昧，志力坚牢。神室虚闲，灵源澄静，就里自然天地交。全真辈，苟不全真性，劫运宁逃。
眉州燕游杂咏十首 其二 葵亭
晁公溯（宋代）

杲杲东出日，万方被照临。鸲鹆不踰济，草木有常心。
临江仙
叶景山（宋代）

清晓于门开寿宴，绮罗香袅芳丛。红娇绿软媚光风。绣屏金翡翠，锦帐玉芙蓉。

珠履争驰千岁酒，葡萄满泣金钟。人生福寿古难逢。好将家庆事，写入画图中。
大暑竹下独酌
郑刚中（宋代）

新竹日以密，竹叶日以繁。
参差四窗外，小大皆琅玕。
隆暑方盛气，势欲焚山樊。
悠然此君子，不容至其间。
沮风如可人，亦复怡我颜。
黄错开竹杪，放入月一弯。
绿阴随合之，碎玉光斓斑。
我举大榼酒，欲与风月欢。
清风不我留，月亦无一言。
独酌径就醉，梦凉天地宽。
调笑令·花酒
佚名（宋代）

花酒。满筵有。酒满金杯花在手。头上戴花方饮酒。饮罢了高叉手。琵琶拨尽相思调。更向当筵舞袖。
汉宫曲二首
韩翃（唐代）

骏马绣障泥，红尘扑四蹄。归时何太晚，日照杏花西。

绣幕珊瑚钩，春开翡翠楼。深情不肯道，娇倚钿箜篌。
吴门送振武李从事
许浑（唐代）

晚促离筵醉玉缸，伊州一曲泪双双。欲携刀笔从新幕，

更宿烟霞别旧窗。胡马近秋侵紫塞，吴帆乘月下清江。

嫖姚若许传书檄，坐筑三城看受降。
张绪
徐钧（宋代）

谈玄讲易自精微，二国翱翔巧媚时。
只为娇柔无持操，风流却比柳腰肢。
十月旦上冢诗 其二
项安世（宋代）

敝车羸马袅荒陂，十步蹒跚九步攲。不恨傍人骑马过，病夫曾有少年时。
颂古十四首
释师体（宋代）

添钱买得漏灯盏，洗脚长拖破草鞋。
翻著襕衫歌雪曲，倒携蓆帽赶村斋。
寓目 其二
宋伯仁（宋代）

昼景逢春渐渐长，博山添爇半匙香。梅花一片娇无力，自趁晴风过粉墙。
送曾谹父还朝十首
曹勋（宋代）

异枝同颖绕祥云，贡入南州瑞木新。
并影薰风舞交翠，要知仁政在斯民。
柳絮 其二
徐积（宋代）

长条徒自重，狂絮去何之。禁籞穿花树，春江扑酒旗。

因风无定意，著物有閒时。谢女何为者，深情在雪诗。
余谪沙阳地僻家远遇寒食如不知盖闽人亦不甚重其节也感而赋诗五首以杜子美无家对寒食五字为韵 其三
葛胜仲（宋代）

天涯遇寒食，嘉节无与对。独酌一杯酒，慷慨使心痗。

来者复可追，既往那复悔。翛然畎亩心，敢忘犬马爱。

之推自欲隐，去去何所怼。
南邻
杜甫（唐代）

锦里先生乌角巾，园收芋栗未全贫。
惯看宾客儿童喜，得食阶除鸟雀驯。
秋水才深四五尺，野航恰受两三人。
白沙翠竹江村暮，相对柴门月色新。
昔游诗 其五
姜夔（宋代）

我乘五板船，将入沌河口，
大江风浪起，夜黑不见手。
同行子周子，渠胆大如斗。
长竿插芦席，船作野马走。
不知何所诣，生死付之偶。
忽闻入划声，灯火亦稍有。
杙船遂登岸，急买野家酒。
涵虚阁四咏
孙传庭（明代）

流觞溪水曲，杂坐列群仙。筹借新花作，杯凭细浪传。

飞扬尘外客，潇洒镜中天。远忆兰亭迹，山阴脩褉年。
次韵衢守陈守言职方招游烂柯山
赵抃（宋代）

贤侯九日去寻山，牵俗无由得附攀。换世昔传仙局久，登高今喜使车还。

平原丰稔农欢劝，犴狱空虚吏放閒。从此烂柯光价起，为留佳句落人寰。
送林松壑
卫宗武（宋代）

弹铗归来乎，暂作苏台客。
昂昂岁寒姿，依然返故壑。
诗卷浩千万，斗大室难著。
往哉制巨鳌，肯恋华亭鹤。
朝中措 前题 压轿嬷嬷
姚华（清代）

抹将脂粉上鸡皮。盛服闹霜姿。迎得阮家新妇，将来有样齐眉。

当年记否，妆成上轿，女伴扶持。如问嫁时心事，至今没个人知。
读史
范成大（宋代）

百岁亏成费械机，乌鸢蝼蚁竟同归。
一檠灯火挑明灭，两眼昏花管是非。
征妇怨
释文珦（宋代）

宁为呼傍草，莫作战士妻。
初嫁席未温，夫今戍辽西。
忆与夫别时，山川正飞雪。
腰间弓箭重，冰冻马蹄裂。
夫君在万里，如何可相求。
瞻彼日月光，使妾心悠悠。
悠悠复悠悠，想思曷云已。
夜夜劳梦魂，遥遥渡辽水。
军中有纪律，君当慎终始。
勿以念室家，无心事戎垒。
自昔忠义人，从军皆效死。
燕龙图画山水歌
吕本中（宋代）

燕公画山水，名在能品中。至今笔墨欲飞动，妙处不与丹青同。

笔陵六月风暴起，咫尺长江欲千里。鱼龙变怪鲛鳄怒，细草长林恣鞭箠。

断云却挂悬石上，急雨正堕荒崖里。想见行人弝檐时，亦有野店临沙觜。

渔子回头叹失色，霜女无言欣一洗。问公何处得此妙，长剑出匣须天倚。

公不见簿书丛中尘埃多，归思颇遭贫病魔。念今新凉江始波，如此万水千山何。

为公试作吴兴歌，更觅神仙张志和。
杨柳枝送沈自成之武康县丞五首 其二
谢肃（明代）

贰令之官别旧游，百花撩乱拥吴州。祗应杨柳偏多思，欲把青丝控马头。
上山采蘼芜
刘基（明代）

上山采蘼芜，山峻路迢递。
山下逢故夫，悲风生罗袂。
忆昔结发时，愿得终百年。
变故不可期，中道相弃捐。
莲实生水中，石榴生路侧。
未尝挂齿牙，中心岂能识。
上山采蘼芜，罗袖生芳菲。
因君赠新人，莫遣秋霜霏。
落叶辞故枝，不寄别条上。
白日无回光，谁能不惆怅。
和刘与权韵三首
吴芾（宋代）

平生嗜好唯爱山，前身疑是山中相。
归来深处得幽栖，柴门正与山相向。
浣纱女
胡奎（元代）

苧萝山下白蘋花，西家女儿来浣纱。清江白石深见底，不省何宫是馆娃。
访黄茂才伯守留饮偕乃兄弟同赋体得三五七言
李英（清代）

白鹤身，白纶巾。偶访云霄客，偏怜草莽人。西池聚首情何洽，北海芳尊醉是真。
赋得吴航渡送赵少府之京
高棅（明代）

君不见吴航渡河上，萧萧多古树。
树根积石长青苔，应比昔人系舟处。
寂寞寒潮自往还，关河北望空云山。
天浮百粤荣光歇，海接三吴霸气寒。
吴王城阙几千载，舸舰何年到闽海？危樯峻橹逐飘风，今
日吴航名尚在。
江上年年春草新，城头车马往来频。
野鸟不知惊候吏，垂杨空自送行人。
待月未出归途漫成
邵宝（明代）

兴酣拟坐月中台，月上迟迟且复回。峰影过湖残照去，风声入谷野云来。

衰年多病堪何事，清世无功愧不才。除却慈闱朝夕外，旧书还与故人开。
绩溪道中
赵曦明（清代）

五日入绩溪，风景始可喜。溪流一缕通，云气千岩起。

当面立危一，竹木纷如绮。根株走龙蛇，脉脉复跂跂。

烟火空际生，人家深树里。远近恣凭眺，傍偟不知止。

夕阳射林表，明媚更无似。欲乞买山钱，卜居玩清泚。
系冠船蓬自戏
许志仁（宋代）

竹皮狗尾粗斓斑，神虎门前兴已阑。
每恨误身诚可溺，殆将苴履不须弹。
数茎渐觉胜簪怯，一免当知复冠难。
柱后惠文悲所志，宁从子夏学酸寒。